Kleinseun, oupa se dag eindig tragies ná skietvoorval | Maroela Media
Nsinyane Qwabe is in sy motor oorval en geskiet (Foto: Rusa)
'n Doodnormale dag vir 'n oupa en sy kleinseun het in 'n nagmerrie ontaard toe 'n verdagte die oupa in sy motor beroof en doodgeskiet het.
Volgens Prem Balram, woordvoerder van Reaction Unit South Africa (Rusa), is die 76-jarige Nsinyane Qwabe op die hoek van Trenance- en Cottonwood-rylaan in Verulam, in sy motor doodgeskiet net nadat hy sy kleinseun by 'n snoepwinkel afgelaai het.
"Minute ná Qwabe sy 16-jarige kleinseun afgelaai het, het die tiener skote in die rigting waar sy oupa se motor was, gehoor. Hy het na die motor gehardloop en gesien sy oupa het in die motor inmekaargesak. Sy oupa se klere was deurdrenk van bloed," bevestig Balram.
Rusa het oproepe oor die skietvoorval gekry en na die toneel gehaas [Foto: Verskaf]
"Die seun het sy oupa na die passasiersitplek oorgeskuif en agter die stuur geklim."
Rusa het oproepe oor die skietvoorval gekry en na die toneel gehaas. Daar het hulle die seun en sy oupa in die motor aangetref.
"Rusa-beamptes het Qwabe op die toneel assesseer, maar hy het reeds aan sy beserings beswyk. Hy het vyf skietwonde opgedoen."
Qwabe is van sy 9 mm-vuurwapen beroof.
"Volgens ooggetuies het 'n man in 'n blou T-hemp Qwabe se Toyota Corolla genader en op Qwabe begin losbrand. Hy het glo sy vuurwapen gegryp en daarna te voet gevlug."
Rusa het 'n helikopter in die lug opgestuur om die verdagte op te spoor, maar niemand is nog in verband met die skietvoorval in hegtenis geneem nie.
Maroela Media het navrae oor die voorval aan die polisie gerig en wag nog op terugvoer.
'n Moordenaarsnes!! Wat gaan aan dat mense net wil moor en roof!? Hoog tyd dat moordenaars, rowers en verkragters voor 'n vuurpeleton betaal want in hierdie land is geen vrees meer vir die gevolge van hul dade nie, omdat hulle met handskoene hanteer word.
Ai tog!! Wat gaan aan met die mensdom? Dis so tragies.. Die trauma wat die kleinseun moes deurmaak! Tragies verby!